*N A C R T*

Na temelju članka 57. Zakona o porezu na dohodak ("Narodne novine", broj 115/16, 106/18, 121/19, 32/20, 138/20, 151/22, 114/23 i 152/24), Pravilnika o paušalnom oporezivanju djelatnosti iznajmljivanja i organiziranja smještaja u turizmu (“Narodne novine”, broj 1/19, 1/20, 1/21 i 156/22) i članka 37. Statuta Grada Šibenika („Službeni glasnik Grada Šibenika“ broj 2/21), Gradsko vijeće Grada Šibenika na sjednici održanoj dana \_\_\_\_\_\_\_\_\_ 2025. godine donosi

**ODLUKU O IZMJENI ODLUKE**

**o paušalnom porezu za djelatnosti iznajmljivanja i smještaja u turizmu**

**za Grad Šibenik**

Članak 1.

U Odluci o paušalnom porezu za djelatnosti iznajmljivanja i smještaja u turizmu za Grad Šibenik („Službeni glasnik Grada Šibenika“ broj 1/19, 9/19 i 10/23) članak 2. mijenja se i glasi:

„Članak 2.

Visina paušalnog poreza po krevetu utvrđuje se ovisno o naselju gdje se nalazi soba, apartman i kuća za odmor, kamp, odnosno objekt za robinzonski smještaj te iznosi:

|  |  |  |
| --- | --- | --- |
| KATEGORIJA | NASELJE | PAUŠALNI POREZ PO KREVETU, SMJEŠTAJNOJ JEDINICI ZA KAMP I ROBINZONSKI SMJEŠTAJ |
| 1. | Šibenik, Brodarica, Krapanj, Zlarin, Grebaštica, Žaborić | 150,00 eur |
| 2. | Dubrava kod Šibenika, Jadrtovac, Kaprije, Lozovac, Raslina, Zaton, Žirje | 105,00 eur |
| 3. | Boraja, Brnjica, Čvrljevo, Danilo, Danilo Biranj, Danilo Kraljice, Donje Polje, Goriš, Gradina, Konjevrate, Lepenica, Mravnica, Perković, Podine, Radonić, Sitno Donje, Slivno, Vrpolje, Vrsno | 100,00 eur |

“

Članak 2.

Ova Odluka objavit će se u "Službenom glasniku Grada Šibenika“, a stupa na snagu dan nakon dana objave.

KLASA: 410-01/25-01/

URBROJ: 2182/01-06-25-

Šibenik, \_\_\_\_\_\_\_\_\_\_2025.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović

**O B R A Z L O Ž E N J E**

**Prijedloga Odluke o izmjeni Odluke o paušalnom porezu za djelatnosti iznajmljivanja i smještaja u turizmu za Grad Šibenik**

Prijedlogom Odluke o izmjeni Odluke o paušalnom porezu za djelatnosti iznajmljivanja i smještaja u turizmu (u daljnjem tekstu: Odluka) predlaže se donošenje odluke kojom bi se sukladno odredbama važećeg Zakona o porezu na dohodak utvrdila izmijenjena visina paušalnog poreza u smještajnim jedinicama pojedinih naselja koje se nalaze na području Grada Šibenika.

Visinu paušalnog poreza predstavničko tijelo jedinice lokalne samouprave donosi za područje naselja u kojem se djelatnosti iznajmljivanja i smještaja u turizmu pružaju.

Prijedlogom Odluke propisuje se korekcija postojeće visine paušalnog poreza za treću kategoriju naselja jer je posljednjim izmjenama i dopunama Zakona o porezu na dohodak minimalni iznos paušalnog poreza propisan na 100,00 eura za I kategoriju jedinica lokalne samouprave prema indeksu turističke razvijenosti, a u koju spada i Grad Šibenik.